**Ghid redactare a lucrării de licență**

[I. CADRU GENERAL 1](#_Toc183094789)

[II. Despre plagiat 2](#_Toc183094790)

[II.1. Principalele forme de plagiat 3](#_Toc183094791)

[II.2. Aspecte legislative și reglementări: 3](#_Toc183094792)

[II.3. Cum se poate evita plagiatul? 4](#_Toc183094793)

[II.4. Recomandări pentru evitarea plagiatului în utilizarea IA: 4](#_Toc183094794)

[III. Structura lucrării de licență 4](#_Toc183094795)

[III.1. Titlul lucrării 5](#_Toc183094796)

[III.2. Abrevierile 5](#_Toc183094797)

[III.3. Tabele, figuri, casete de text 6](#_Toc183094798)

[III.4. Introducerea 6](#_Toc183094799)

[III.5. Conținutul lucrării 7](#_Toc183094800)

[III.5.1. Partea teoretică 7](#_Toc183094801)

[III.5.2. Partea practică 7](#_Toc183094802)

[III.6. Concluzii 9](#_Toc183094803)

[III.7. Bibliografia sau Lista de referințe bibliografice 9](#_Toc183094804)

[III.8. Stilul științific în redactarea lucrării 9](#_Toc183094805)

[III.9. Revizuirea lucrării 10](#_Toc183094806)

[IV. Norme de tehnoredactare 10](#_Toc183094807)

[V. Referințe bibliografice 11](#_Toc183094808)

[VI. Prezentarea / Susținerea lucrării în fața comisiei 13](#_Toc183094809)

[VII. Documente suport/Anexe: 14](#_Toc183094810)

# I. CADRU GENERAL

**Lucrarea de licență** reprezintă o componentă esențială a evaluării activității studentului, concretizată într-o lucrare științifică prezentată de candidat pentru obținerea titlului de licențiat într-un anumit domeniu (de exemplu, cel economic). Aceasta testează competențele dobândite în domeniul economic, reunind cunoștințe, abilități și atitudini valorizante prin care absolventul concepe și realizează o cercetare independentă, pe care, în final, o comunică de o manieră mixtă (text redactat și prezentare orală) conform regulilor comunității academice.**[[1]](#footnote-1)**

**Lucrarea de licență** este elaborată de către absolventul primului ciclu de studii universitare în vederea susținerii în fața comisiei de licență pentru obținerea titlului de licențiat în domeniul în care a studiat. Este o lucrare de sinteză, care reflectă în ce măsură absolventul reuşeşte să integreze cunoştinţele acumulate pe parcursul anilor de studiu.

Un prim pas esențial în redactarea unei lucrări de licență este ***selectarea unui subiect relevant și captivant.*** Acest proces implică o perioadă de reflecție activă asupra a tot ceea ce v-a stârnit interesul sau v-a influențat parcursul academic până în prezent. Pentru a clarifica elementele centrale ale cercetării dumneavoastră, este recomandat să colaborați cu coordonatorul științific care vă va ghida de-a lungul procesului de cercetare și redactare și de a răspunde unor întrebări esențiale pentru explorarea subiectului: [[2]](#footnote-2)

* *Care sunt principalele interese pe care le aveți în cadrul disciplinei alese?*
* *Există experiențe personale relevante sau semnificative care să vă inspire cercetarea?*
* *Ce cursuri sau teme din cadrul programului de studii v-au captat cel mai mult atenția?*
* *Care teorii și concepte v-au stârnit interesul în mod special?*
* *Există idei, probleme sau domenii pe care doriți să le explorați mai detaliat?*
* *Ați întâlnit literatură academică sau studii care v-au intrigat și v-au lăsat cu întrebări?*
* *Sunt anumite teorii sau perspective pe care doriți să le evitați?*
* *Aveți în minte surse specifice, texte, seturi de date sau elemente relevante pe care ați dori să le analizați?*
* *Ce metode de cercetare preferați să utilizați?*
* *Care sunt aspirațiile dumneavoastră profesionale după finalizarea studiilor?*

Aceste întrebări vă vor ajuta să identificați și să rafinați subiectul cercetării, transformând procesul de selecție într-o activitate structurată și orientată spre rezultate clare. Pe măsură ce discuțiile cu ***coordonatorul științific*** ajung să se concentreze pe aceleași idei, cu tot mai puține adăugiri și clarificări, devine evident că elementele fundamentale ale lucrării sunt definite.

Aceste componente vor constitui baza propunerii de cercetare. *Identificarea elementelor cheie:*

* *Definirea unei întrebări de cercetare care să ghideze studiul.*
* *Stabilirea datelor ce vor fi analizate.*
* *Alegerea unei metode specifice de colectare a datelor.*
* *Selectarea unei metode adecvate pentru analiza datelor.*
* *Identificarea principalelor teme pentru revizuirea literaturii de specialitate.*

Participarea activă alături de *coordonatorul științific* asigură claritate, motivație și direcție pentru succesul proiectului dumneavoastră academic.

Lucrarea trebuie să fie rezultatul exclusiv al muncii absolventului, plagierea unor lucrări prezentate în sesiunile anterioare, la FEAA sau la oricare altă facultate din ţară sau străinătate fiind interzisă şi sancționată conform regulamentului în vigoare. În acest sens, lucrarea va include, la începutul ei, o [**declaraţie de originalitate, tipizată**](file:///C:\Users\dananeamtu\Downloads\Doc%20suport\R54%20-%20F02%20Declaratie%20privind%20originalitatea%20proiectului.doc), care va fi pusă la dispoziția candidaților de secretariatul FEAA cu prilejul înscrierii la examenul de licență.

Verificarea gradului de originalitate a lucrării se face de către cadrul didactic coordonator, cu software specializat, conform [**regulamentului privind organizarea şi desfăşurarea examenelor de finalizare a studiilor**](http://www.calitate.usv.ro/pagini/regulament_usv/R54%20Regulament%20examene%20finalizarea%20studii_e2r7.pdf).

# II. Despre plagiat

Plagiatul, fie că este intenționat sau accidental, este perceput ca o formă specifică de înșelăciune ce derivă din practica de a ne însuși ideile sau lucrările altui autor și de a le prezenta ca fiind rezultatul unui act de creație personală. În esență, este vorba despre însușirea proprietății intelectuale a altei persoane și încorporarea ei în propria noastră lucrare fără a menționa sursa originală.[[3]](#footnote-3) Cu alte cuvinte, practicile de plagiat apar atunci când preluăm materiale, informații sau idei din surse printate, web sau audio-video (publicate sau nepublicate) fără a cita/indica în mod precis sursa acestor materiale.[[4]](#footnote-4) În mediul academic din întreaga lume, astfel de practici sunt considerate comportamente non-etice în demersul științific și sunt sancționate prin legislațiile naționale dar și prin regulamentele interne ale universităților (a se vedea, spre exemplu, <https://usv.ro/fisiere_utilizator/file/Acte%20oficiale/Hotatari%20Senat/2024/HS%2040%20.pdf>).

La nivel internațional, încă din secolul XIX au fost inițiate demersuri pentru asigurarea unui cadru de natură să promoveze comportamentului etic și respectarea proprietății intelectuale și a drepturilor pe care le presupune calitatea de autor al unei lucrări științifice sau creative. Putem aminti în acest sens The Berne Convention for the Protection of Literary and Artistic Works-1886 (la care România a aderat începând cu 1 ianuarie 1927), The Universal Copyright Convention (UCC) - 1952, 1971, The Agreement on Trade-Related Aspects of Intellectual Property Rights (TRIPS) – 1994 (la care România a aderat începând cu 1 ianuarie 1995), The World Intellectual Property Organization Copyright Treaty (WIPO Copyright Treaty or WCT) – 1996 (la care România a aderat începând cu 6 martie 2002).[[5]](#footnote-5)

## II.1. Principalele forme de plagiat

Plagiatul poate îmbrăca diferite forme, în funcție și de prevederile legale în vigoare dar și de practicile consacrate în mediul academic. Cele mai uzuale sunt: [[6]](#footnote-6)

* prezentarea unei lucrări aparținând altui autor, ca fiind creația ta personală (aici putem include copierea unei singure lucrări sau compilarea mai multor lucrări);
* citarea, redarea pe scurt (sub formă de rezumat) sau parafrazarea unor materiale, informații, idei în propria ta lucrare fără a indica explicit (cu toate informațiile) sursa lor originală;
* prezentarea unor figuri, diagrame, tabele (în cuprinsul lucrării sau în anexe) etc. fără a indica sursa originală a lor sau sursa originală a datelor care au fost folosite în conceperea lor;
* indicarea unor referințe bibliografice pe care nu le-ai folosit în elaborarea lucrării.

Odată cu avansul tehnologic, **inteligența artificială (IA)** a devenit un instrument tot mai utilizat în diverse domenii, inclusiv în educație și cercetare. IA poate genera conținut textual, imagini sau alte forme de media, ridicând astfel noi provocări legate de originalitate și drepturi de autor.

Utilizarea inteligenței artificiale (IA) ridică provocări semnificative în contextul plagiatului. O problemă majoră o reprezintă **generarea de conținut fără atribuire**[[7]](#footnote-7), întrucât modelele de IA pot produce texte sau imagini care seamănă cu lucrări existente, fără a oferi credit autorilor originali. Acest lucru poate fi considerat plagiat, afectând integritatea intelectuală. În plus, există **dificultăți în detectarea plagiatului** în cazul conținutului generat de IA, deoarece aceste modele pot combina informații din multiple surse într-un mod complex și dificil de urmărit, ceea ce complică identificarea materialelor care nu respectă normele de originalitate.

## II.2. Aspecte legislative și reglementări:

La nivel european, Uniunea Europeană a propus un cadru de reglementare pentru IA, cunoscut sub denumirea de **Legea privind Inteligența Artificială**. Acest regulament stabilește norme armonizate pentru dezvoltarea și utilizarea IA, având ca scop asigurarea unui echilibru între inovare și protecția drepturilor fundamentale. Regulamentul prevede cerințe și obligații clare pentru dezvoltatorii și operatorii de IA în ceea ce privește utilizările specifice ale IA. [[8]](#footnote-8)

În România, legislația privind drepturile de autor este armonizată cu directivele europene, protejând lucrările originale și sancționând actele de plagiat. Utilizarea IA în crearea de conținut trebuie să respecte aceste reglementări, asigurând că materialele generate NU încalcă drepturile de autor ale altor persoane.[[9]](#footnote-9)

## II.3. Cum se poate evita plagiatul?

Cea mai simplă și mai sigură modalitate de a evita plagiatul și consecințele nedorite pe care le atrage este, pe de o parte, cultivarea rigurozității în elaborarea lucrărilor academice (proiecte, eseuri, monografii, teze de licență, teze de disertație, teze de doctorat, articole științifice etc.) și, pe de altă parte, respectarea sistemului de citare. Recursul excesiv la citate trebuie evitat; de regulă, citatele scurte, cu rol de exemplificare, subliniere etc. sunt permise fără acordul autorului și fără plata vreunei remunerații[[10]](#footnote-10) însă citarea excesivă, chiar dacă se face cu respectarea regulilor impuse de sistemul de citare, minimizează rolul și contribuția autorului lucrării și trimite tot către ideea unui comportament imoral sau non-etic. Dincolo de faptul că indicarea corectă a surselor bibliografice denotă abordarea cu responsabilitate a demersului științific și respectarea unor principii/valori academice, ea conferă credit și consistență lucrării.

## ****II.4. Recomandări pentru evitarea plagiatului în utilizarea IA:****

***Transparență în utilizarea IA*.** Studenții trebuie să declare explicit dacă și cum au folosit instrumente de inteligență artificială în procesul de elaborare a lucrării. IA nu trebuie să substituie gândirea critică și contribuția personală a studentului.

***Originalitate și evitare a plagiatului*.** Conținutul generat cu ajutorul IA trebuie verificat pentru a evita reproducerea neintenționată a materialelor existente. Studenții trebuie să folosească IA ca un instrument de suport, nu ca sursă principală de conținut, păstrând autenticitatea lucrării.

*Utilizarea IA pentru îmbunătățirea, nu înlocuirea competențelor***.** Instrumentele de IA ar trebui să fie folosite pentru a sprijini dezvoltarea abilităților analitice, de scriere și de cercetare ale studentului, nu pentru a le înlocui. Studenții ar trebui să înțeleagă limitele IA și să fie capabili să-și argumenteze propriile concluzii.

***Respectarea drepturilor de autor*. Este important să acordați o atenție deosebită asigurării** că datele și materialele folosite pentru antrenarea modelelor de IA sunt obținute legal și nu încalcă drepturile de autor.

Deși IA oferă oportunități semnificative în generarea de conținut, este esențial ca utilizarea acesteia să fie realizată în conformitate cu principiile etice și legislația în vigoare, pentru a preveni actele de plagiat și a proteja drepturile de autor. Adoptarea unei abordări etice și conforme cu legislația în utilizarea IA este esențială pentru a maximiza beneficiile acestei tehnologii și a minimiza riscurile asociate.

Universitatea „Ștefan cel Mare” din Suceava folosește Turnitin, un sistem care permite prevenirea, identificarea și corectarea unor eventuale practici de plagiat.

# III. Structura lucrării de licență

Numărul recomandat de pagini pentru lucrarea de licență este între **35 și 45**, în funcție de complexitatea și specificul temei. Procesul de elaborare a lucrării implică următorii pași principali:

1. *Alegerea temei de licență*. Studentul selectează o temă din lista propusă de cadrele didactice, în funcție de interesul personal și relevanța temei pentru domeniul de studiu.
2. *Alegerea coordonatorului științific*. Studentul optează pentru un cadru didactic a cărui expertiză este în concordanță cu tema aleasă, pentru a beneficia de îndrumare corespunzătoare.
3. *Propunerea unei teme proprii (opțional***)**. Cu acordul coordonatorului științific, studentul poate sugera o temă care nu se regăsește în lista afișată, cu condiția ca aceasta să fie relevantă pentru specializarea sa.
4. *Elaborarea structurii lucrării (cuprinsul).* Studentul propune un cuprins detaliat al lucrării, care este discutat și aprobat împreună cu profesorul coordonator, pentru a asigura o direcție clară și logică în dezvoltarea temei.

***Structura corpului lucrării*** trebuie să fie logică și clar evidențiată prin titluri și subtitluri ierarhizate corespunzător, în acord cu metodologia de redactare a textelor științifice.

Pentru redactarea lucrării se recomandă respectarea următoarei structuri:

##### **Cuprins**

##### **Abrevieri**

##### **Lista tabelelor, figurilor și casetelor**

##### **Introducere**

##### **Cap 1. Titlul capitolului 1**

###### **1.1. Subcapitolul 1**

###### **1.2. Subcapitolul 2**

###### **1.3. ....**

##### **Cap 2. Titlul celui de al doilea capitol**

###### **2.1. Subcapitolul 1**

###### **2.2. Subcapitolul 2**

###### **2.3. ....**

Se continuă în același mod

##### **Cap.4. Studiu de caz – Titlul studiului de caz**

##### **Concluzii generale aferente lucrării**

##### **Bibliografie sau Referinţe bibliografice**

**Anexe**

## III.1. Titlul lucrării

*Titlul* unei lucrări de licență este un element esențial, fiind primul aspect observat de membrii comisiei și având un rol important în crearea unei impresii pozitive. Acesta trebuie să fie clar, concis și să reflecte cu fidelitate conținutul lucrării.

Un titlu bine structurat nu ar trebui să depășească 10-12 cuvinte, fiind suficient de specific pentru a evidenția subiectul abordat și a facilita clasificarea lucrării. Este important să fie evitate formulările ambigue, redundante sau cu sensuri multiple, preferându-se exprimări precise și relevante, care să nu creeze așteptări false.[[11]](#footnote-11)

De asemenea, se evită expresiile generale sau neinformative, precum „Studiu asupra...”, „Considerații generale...”, „Probleme ale...”, care nu aduc valoare adăugată. Titlul trebuie să surprindă esența cercetării într-un mod direct și simplu, fără a include termeni redundanți sau evidenți, precum „cercetare”, „metode” sau „rezultate”. Claritatea și concizia sunt esențiale pentru a transmite ideea principală a lucrării fără ambiguități sau elemente inutile.

## III.2. Abrevierile

Abrevierile reprezintă un instrument esențial în redactarea lucrărilor științifice, deoarece contribuie la concizia, claritatea și organizarea textului. Ele permit autorului să comunice idei complexe într-un mod compact și facilitează înțelegerea rapidă de către cititor:

– Reprezintă lista (prescurtărilor) folosite în cuprinsul lucrării, cu explicațiile aferente, ordonate în ordine alfabetică.

* Se recomandă ca, la prima menționare a unui termen, acesta să fie scris în formă completă, urmat de abrevierea corespunzătoare între paranteze. De exemplu: „Abaterea standard (SD) este un indicator al variabilității datelor.”
* Utilizează abrevierea definită consecvent pe tot parcursul lucrării. Evită alternarea între termenul complet și abreviere.
* Nu se introduc abrevieri pentru termeni rar utilizați sau care nu sunt de interes major pentru cititor. Prea multe abrevieri pot încărca textul inutil.
* Se utilizează abrevieri recunoscute în domeniul de studiu. Se evită inventarea unor abrevieri proprii, cu excepția cazului în care sunt bine justificate.
* Lista abrevierilor va fi inclusă după în lucrare după introducere.

## III.3. Tabele, figuri, casete de text

În mod similar se va proceda cu **tabelele, figurile și casetele** din text, care trebuie enumerate cu numărul și denumirea fiecăruia pe o pagină separată, după abrevieri. De regulă, tabelele centralizatoare sunt incluse în anexele lucrării. De aici sunt preluate anumite date pentru analiză.

În redactarea tabelelor se impune evitarea următoarele aspecte:[[12]](#footnote-12)

* utilizarea exagerată a tabelelor, deoarece aceasta distorsionează într-o mare măsură şi poate chiar să anuleze mesajul esențial al prezentării.
* redactarea titlurilor şi subtitlurilor de lungime mare sau foarte mare (în general titlurile nu trebuie să depășească o sută de caractere);
* orice omisiune a sursei de date sau a notelor explicative şi a observațiilor;

În cadrul **figurilor** sunt incluse scheme, grafice, imagini, capturi de ecran, desene, histograme, fotografii etc. Şi ele pot fi inserate în text, dar pot fi trecute şi anexe. Sunt de evitat formulările de genul ..tabelul/figura de mai sus” sau „tabelul/figura de la pagina 10”, deoarece în urma formatării/tehnoredactării textului, mai ales în cazul revistelor, este posibil ca „tabelul/figura de mai sus” să devină „tabelul/figura de mai jos”, iar pagina să se schimbe.

## III.4. Introducerea

**Introducerea** prezintătema abordată, evidențiază importanța şi actualitatea temei, motivaţia studentului pentru alegerea acesteia. Ca întindere, introducerea este de 1-2 pagini.

Introducerea este amplasată imediat după paginile preliminare ale lucrării, respectiv după Prima pagină (după [acest model](Sablon_PrimaPaginaLicenta.doc)), Pagina de titlu (după [acest model](Sablon_PaginaTitlu.doc)) și Cuprinsul detaliat (pentru două sau trei niveluri de subcapitole). Această structură reflectă poziția introductivă a secțiunii în organizarea generală a documentului academic.

Această secțiune descrie cadrul științific general al lucrării, problema de cercetare abordată și importanța ei în contextul mai general al teoriei și practicii de specialitate, alături de informația care a servit drept punct de plecare în elaborarea lucrării. Totodată, introducerea conține și o evidențiere a scopului lucrării, alături de precizarea contribuției principale a studentului din punct de vedere teoretic, precum și practicaplicativ. Introducerea nu este locul pentru recenzarea literaturii de specialitate și nu trebuie să descrie sau să anticipeze concluziile studiului.

Ca urmare, construirea sa presupune aducerea în prim-plan a trei elemente relevante: în prima parte se încadrează lucrarea în contextul cercetării, evidențiindu-se problema generală tratată, pentru ca, ulterior, să se treacă la detalierea sa, reliefându-se originalitatea lucrării (ce aduce nou autorul) prin intermediul argumentării teoretice, iar în final se precizează scopul lucrării („Scopul acestui studiu este…” sau „Studiul dorește să investigheze…” etc.) și obiectivele generale conținute. Este de preferat ca în introducere să nu se prezinte rezultatele, deoarece ar extinde prea mult această secțiune, dar se poate face o referire la implicațiile lucrării în contextul progresului teoriei și al practicii de specialitate. De asemenea, introducerea nu trebuie să fie prea lungă, deoarece plictisește și se îndepărtează de textul propriu-zis, dar nici prea scurtă, deoarece poate genera o trecere prea abruptă la corpul lucrării, putând provoca unele neclarități sau apariția unor semne de întrebare. Introducerea se sfârșește cu o frază în care se precizează scurt și concret ceea ce urmează a fi tratat în următoarele secțiuni ale lucrării (recenzia literaturii de specialitate, metodologia de cercetare, rezultate și discuții, concluzii).

## III.5. Conținutul lucrării

**Conținutul lucrării** se dezvoltă pe două, trei capitole (după caz), din care ultimul este dedicat părții practice (empirice), cu o pondere în economia lucrării între 30% şi 50%. Se pot concepe lucrări de licență în care elemente ale componentei empirice să se regăsească în fiecare capitol de teorie, dacă coordonatorul lucrării este de acord cu o astfel de structură.

Conținutul lucrării este grupat, în principal, în trei părți, și anume partea teoretică, partea practică (empirică) și concluzii.[[13]](#footnote-13)

### III.5.1. Partea teoretică

**Partea teoretică** este secțiunea în care se formulează tema lucrării și sunt prezentate rezultatele investigațiilor și documentării bibliografice. Ea constituie suportul lucrării, asigurând o bază consistentă pentru justificarea din punct de vedere ştiinţific şi practic a temei alese. În partea teoretică, discursul se va axa pe introducerea conceptelor-cheie, relevante în ansamblul lucrării (așa-numitul cadru conceptual) și pe indicarea cu acurateţe și în mod succint a cercetărilor care se focalizează pe abordări ale aceleiași teme sau ale unor probleme conexe, precum și a modului în care acestea se articulează, și care dobândesc un rol important atât în conceperea și conducerea cercetării, cât și în analiza și interpretarea rezultatelor.

Această secțiune a lucrării de licență mai este cunoscută și ca recenzia literaturii științifice și poate reprezenta un segment destul de extins în ansamblul lucrării. Secțiunea va prezenta principalele perspective și teorii relevante pentru tema lucrării din literatura de specialitate în domeniul la care se referă, referindu-se în primul rând la cărți și articole de cercetare, rapoarte și studii de cercetare, enciclopedii de specialitate dedicate subiectului, manuale destinate studenților din învățământului superior, dar mai ales la articolele de cercetare din revistele relevante din fluxul principal de publicații (mainstream journals), mai importante fiind cele din Web of Science și Scopus, dar și din alte baze de date internaționale și naționale valoroase[[14]](#footnote-14).

În partea de recenzie a literaturii de specialitate, **VOSviewer** poate fi utilizat ca un instrument valoros pentru analiza și vizualizarea rețelelor bibliometrice. Acesta ajută la identificarea relațiilor dintre autori, lucrări și concepte cheie, oferind o perspectivă clară asupra structurii și tendințelor din domeniul de cercetare. Scopul utilizării VOSviewer este de a evidenția conexiunile relevante, de a descoperi temele emergente și de a structura recenzia literaturii într-un mod coerent și bine fundamentat.

### III.5.2. Partea practică

**Partea practică** (empirică) a lucrării reprezintă principala contribuție la cunoașterea temei dezvoltate în lucrare. În funcție de dimensiuni și de complexitate, secțiunea poate cuprinde mai multe capitole sau unul singur, dar cu mai multe subsecțiuni. Partea practică a lucrării poate avea o pondere între 50-70%.

În acest context, una dintre secțiunile cele mai importante este descrierea metodologiei de cercetare, deoarece ea oglindește validitatea studiului derulat, fiind și cea mai vulnerabilă parte a lucrării pentru că întocmirea incorectă a metodologiei duce la obținerea unor rezultate neconforme, false sau inadecvate.

Metodologia unei cercetări diferă substanțial în funcție de tipul lucrării realizate: cercetare fundamentală versus cercetare aplicativă, cercetare pur economică versus cea econodisciplinară, cercetare particulară pe unul dintre subdomeniile economice versus uneia în interiorul unei econodiscipline aparte, cercetare calitativă versus cantitativă, lucrare metateoretică, studiu de caz etc. Metodologia cercetării economice pornește întotdeauna de la un scop al cercetării, care se transpune într-unul sau mai multe obiective. Acestea, la rândul lor, conduc la formularea unei sau unor ipoteze de lucru, care sunt testate prin intermediul unor analize econometrice, în final acestea acceptându-se total sau parțial, respectiv respingându-se.[[15]](#footnote-15)

În cadrul metodologiei de cercetare se prezintă metodele, tehnicile, algoritmii, tehnologiile, cadrul experimental, baza de date, procedurile de lucru, modul de evaluare a rezultatelor, materialele, instrumentele, programele computerizate etc. necesare derulării investigației științifice. Sunt enunțate ipotezele specifice ale cercetării, conform obiectivelor stabilite și a problemei de cercetare de la care s-a pornit, numindu-se studii din literatura de specialitate care au avut un demers similar. În funcție de tipul cercetării derulate (valabil la cercetările empirice, aplicative), după fiecare ipoteză sunt identificate variabilele dependente și independente ale cercetării (relevante, posibil relevante, neglijabile, direct și indirect observabile), evidențiindu-se modul în care acestea pot fi operaționalizate, transformând conceptele teoretice în enunțuri cuantificabile, deci măsurabile.[[16]](#footnote-16)

Dacă sunt folosite drept instrumente de cercetare chestionarele, fișele de observare, ghidul de interviu, testele proiective etc., acestea sunt descrise pe rând, menționându-se referințele bibliografice complete (autorul, anul apariției lucrării citate, pagina) care au condus la construirea lor.

Pentru fiecare instrument folosit se va detalia ce măsoară acesta, care sunt scalele/subscalele utilizate, care sunt referințele bibliografice similare pe domeniul considerat (marketing, management, finanțe, contabilitate etc.), care au recurs la o metodologie de cercetare identică sau apropiată. Totodată, trebuie furnizate suficiente informații despre cum a fost proiectat, implementat și gestionat studiul, cum au fost colectate și analizate datele, precizându-se care sunt aspectele investigate, care este mărimea eșantionului supus analizei, ce modalități de culegere a datelor și ce baze de date statistice s-au folosit (proprii, ale unor organizații de specialitate (bănci centrale), anuare statistice, organizații mondiale sau regionale etc.), ce analize s-au realizat în vederea verificării corectitudinii, încrederii și veridicității datelor culese, ce analize s-au derulat odată ce s-a confirmat că datele obținute pot fi interpretate, ce metode și proceduri statistice și/sau econometrice sunt aplicate etc.

**Metodologia cercetării presupune și utilizarea softurilor statistice**, precum **SPSS**, **NVivo** sau **altele**, care facilitează analiza datelor și susțin validitatea concluziilor. Alegerea acestor instrumente depinde de tipul cercetării și de natura datelor colectate.

1. **IBM SPSS STATISTICS (***Statistical Product and Service Solutions)*
   * Este folosit pentru analiza cantitativă, oferind instrumente pentru statistici descriptive, teste inferențiale, analiza de regresie și prelucrarea seturilor mari de date. Este potrivit pentru sondaje, experimente sau studii comparative.
   * Nu mai este doar un instrument pentru cercetare socială, ci o platformă utilizată în afaceri, sănătate, educație, și analiza de date mari.
   * Include funcționalități avansate pentru analiza predictivă și raportarea profesională.
2. **Nvivo (**Qualitative Data Analysis Software)
   * Este utilizat pentru analiza calitativă, fiind ideal pentru codificarea și organizarea informațiilor din texte, interviuri sau răspunsuri la întrebări deschise. Acest software permite identificarea temelor și relațiilor relevante în cadrul datelor calitative.
3. **Stata (***Data Analysis and Statistical Software*)
   * Este un instrument complex, recomandat pentru analiza statistică avansată, inclusiv econometrie, serii temporale și modele longitudinale. Stata oferă flexibilitate în gestionarea și prelucrarea datelor complexe.

## III.6. Concluzii

Lucrarea se încheie cu un capitol de **Concluzii**, care sumarizează ideile principale ale lucrării și prezintă un punct de vedere personal al absolventului asupra problemei analizate cu argumentările aferente (1-2 pagini).

Acestea nu constituie o reluare a rezultatelor obținute, ci o reflecție coerentă și orientată spre răspunsurile aduse la întrebările inițiale formulate. Totodată, concluziile creează o punte de legătură cu alte studii existente, evidențiind contribuțiile aduse la progresul cunoașterii și deschizând noi direcții de explorare. Structura concluziilor urmează un fir logic și coerent.[[17]](#footnote-17)

* ***Rezumatul conținutului lucrării***. Într-un mod concis, evidențiați aspectele cheie care răspund obiectivelor cercetării. Aceasta este o recapitulare sumară, care arată cum a fost abordată problema de cercetare.
* ***Elementele de originalitate***. Subliniați contribuțiile teoretice și metodologice aduse prin lucrare. Acestea pot include metode utilizate, abordări noi sau perspective unice asupra temei analizate.
* ***Aplicațiile practice ale rezultatelor***. Explicați cum pot fi utilizate concluziile cercetării în contexte reale. În această secțiune, arătați cum răspund rezultatele la așteptările formulate și în ce măsură sunt în concordanță cu literatura de specialitate.
* ***Impactul asupra cunoașterii***. Analizați în ce mod lucrarea contribuie la progresul științific în domeniu. Acest aspect este esențial pentru a demonstra valoarea adăugată a cercetării.
* ***Identificarea limitărilor***. Fiți transparenți cu privire la eventualele limitări ale lucrării. Acest lucru arată o înțelegere critică și onestă a procesului de cercetare.
* ***Direcții viitoare de cercetare***. Încheiați concluziile propunând teme sau întrebări care ar putea fi abordate în cercetările viitoare, bazându-vă pe observațiile și concluziile lucrării.

## III.7. Bibliografia sau Lista de referințe bibliografice

Bibliografia sauLista de referințe bibliografice – conţine titlurile cărţilor, articolelor, materialelor, documentelor, etc. studiate pentru elaborarea lucrării, inclusiv a resurselor electronice (site-uri web), conform unui dintre sistemele de citare prezentat mai jos.

**Selectarea şi studierea bibliografiei.** Sursele bibliografice (cărți, articole din reviste de specialitate, resurse web) vor cuprinde atât lucrări de referinţă din domeniu cât şi lucrări recente, de actualitate. Numărul referinţelor bibliografice folosite în documentare şi menționate în Lista de referinţe (sau Bibliografie) este de minim 15.

## III.8. Stilul științific în redactarea lucrării

*Stilul general,* folosit în redactare, trebuie să respecte canoanele stilului științific de exprimare, astfel încât să faciliteze cititorului înțelegerea corectă a textului.[[18]](#footnote-18) În principal, pentru o lucrare științifică cum este cea de licență, stilul de redactare trebuie să fie unul clar, precis, concis și coerent. Lucrarea trebuie redactată la modul impersonal, cu excepția secțiunii de cercetare empirică, unde este permisă utilizarea modului personal pentru a evidenția implicarea directă a studentului în procesul de cercetare.

*Claritatea* presupune selectarea celei mai potrivite formulări pentru a transmite ideile și informațiile prezentate. Aceasta implică utilizarea unui stil de exprimare simplu, clar și explicit, care să faciliteze lectura și înțelegerea textului de către cititor. Claritatea este obținută printr-un limbaj adecvat, susținut de precizia ideilor exprimate și de soliditatea argumentelor aduse.

*Precizia* presupune utilizarea atentă și corectă a mijloacelor lingvistice pentru a transmite ideile în mod clar, logic și bine fundamentat, respectând terminologia de specialitate. Aceasta reflectă rigoarea științifică, fiind esențială în redactarea lucrărilor academice. Lipsa preciziei poate duce la dificultăți în înțelegerea conținutului, afectând calitatea și credibilitatea materialului științific.

*Concizia*decurge firesc din trăsătura generală a stilului de redactare științifică, numită precizie. Concizia implică menținerea unui echilibru adecvat între conținutul de idei și numărul de cuvinte utilizate în redactarea unei lucrări. Prin respectarea acestui raport optim, textul devine clar și eficient, eliminând redundanțele și asigurând o exprimare directă și precisă. Aceasta contribuie la o comunicare academică de calitate, facilitând înțelegerea și menținând interesul cititorului.

*Coerența* este acea calitate a unei lucrări care asigură perceperea acesteia ca un întreg unitar, oferind cititorului o direcție logică și bine structurată pentru a înțelege subiectul abordat. Aceasta se obține prin organizarea și exprimarea ideilor într-o structură clară și bine definită, creând o legătură naturală între capitole și subcapitole. Coerența asigură fluiditatea textului, astfel încât paragrafele să se lege firesc, contribuind la o lectură ușoară și la înțelegerea completă a materialului.

Pe parcursul elaborării lucrării studentul va ţine permanent legătura cu profesorul coordonator, prezentându-i acestuia rezultatele fiecărei etape şi notându-și toate observațiile făcute.

***Finalizarea lucrării cu cel puțin o lună de zile înaintea susținerii examenului de licență este esențială, atât pentru a permite revizuiri riguroase și constructive din partea coordonatorului, cât și pentru a asigura o pregătire temeinică. Respectarea acestui termen este un semn de respect reciproc și de responsabilitate academică, contribuind la succesul final al demersului vostru comun.***

## III.9. Revizuirea lucrării

După finalizarea primei forme a lucrării se impune revizuirea, care adesea este trecută cu vederea. Ea se impune cu necesitate pentru a remedia erori de orice natură, apărute pe parcursul etapelor de lucru precedente. Sunt recomandate cel puțin două revizuiri. Prima se va referi la organizare și logică, iar a doua la stil și exprimare.[[19]](#footnote-19)

În timpul primei revizuiri se face o verificare a textului privind: ordinea ideilor prezentate, logica prezentării, tabelele și figurile, corectitudinea citărilor și a referințelor bibliografice. Așadar, înainte de a fi definitivată, ea trebuie corectată și din punctul de vedere al respectării normelor ortografice și de punctuație.

# IV. Norme de tehnoredactare

* Lucrarea se va redacta pe pagina A4, orientată Portret, pregătita pentru tipărire faţă/verso (mod *Mirror margins*) cu marginile: sus, jos şi exterior: 2 cm; interior 2,5 cm. Acest mod de redactare se va folosi începând cu cuprinsul lucrării.
* Textul va fi scris cu font Times New Roman (TNR), înălţimea de 12 pt. şi spaţiere la 1 rând
* Titlurile capitolelor şi subcapitolelor vor fi scrise astfel:
  + **1. Titlurile capitolelor cu TNR de 14 pt., bold**
  + **1.1 Titlurile subcapitolelor (nivel 2) cu TNR de 12 pt., bold**
  + *1.1.1 Titlurile sub-subcapitolelor (nivel 3) cu TNR de 12 pt., italic*
* Paginile se vor numerota, începând cu pagina 3 de la cuprinsul lucrării, în partea de jos a paginii
* Figurile şi tabelele vor fi numerotate şi însoţite de explicații. În cazul când acestea sunt preluate din alte lucrări se va menţiona sursa. În cazul tabelelor, numărul și titlul se plasează deasupra tabelului, iar în cazul figurilor și graficelor, dedesubt.
* Figurile şi tabelele vor fi referite în text, de maniera "..așa cum se poate vedea în figura 2.2" sau "Tabelul 2.2 prezintă...."

# V. Referințe bibliografice

Drepturile de autor ale persoanei care a formulat inițial ideile citate trebuie respectate cu strictețe. Redactarea bibliografiei necesită o atenție deosebită, deoarece aceasta este una dintre secțiunile cel mai frecvent expuse erorilor. Prin urmare, autorul trebuie să acorde o grijă specială acestei etape, urmând recomandările specifice legate de formatarea corectă și completă a surselor, conștientizând importanța esențială a acestei secțiuni pentru credibilitatea și rigoarea științifică a lucrării.

Ca urmare, în întocmirea acestei secțiuni, autorul va trebui să țină seama și de unele recomandări specifice, cum ar fi:

* toate citǎrile trebuie fǎcute cu acuratețe;
* în situația în care se importă indici bibliografici din diferite surse, aceștia trebuie verificați cu mare atenție, pentru ca preluarea lor (citarea lor) să fie corectă;
* se includ cele mai relevante, importante, riguroase și recente lucrări din literatura de specialitate aparținând fluxului principal de publicații la care autorii au acces (în acest fel se permite oricăror cercetători accesul la sursele care au stat la baza redactării lucrării considerate);
* nu se face exces de citǎri, calitatea unei lucrări științifice este dată de noutatea ideilor, de articularea și, mai ales, de prezentarea lor logică și argumentată în text, și nu de lungimea listei de referințe;
* toate citările din sursele bibliografice făcute în text trebuie să se regăsească în lista bibliografică de la sfârșitul lucrării.

Se impune a se face o diferență între **lista de referințe și lista bibliografică**. Lista de referințe cuprinde toate sursele bibliografice la care s-a făcut referire și care au fost citate în textul lucrării, iar lista bibliografică mai conține, pe lângă aceste surse, și altele care au fost consultate în vederea realizării materialului științific, dar nu au fost citate în text [[20]](#footnote-20). **Bibliografia** este lista de cărți și jurnale menționate în realizarea unei dizertații sau a unei teze. Acestea includ toate sursele pe care le-ați consultat chiar dacă nu le-ați citat în lucrare. Pe de altă parte, **lista de referințe** este lista tuturor surselor pe care le-ați citat efectiv în lucrare. Aceasta este diferența majoră dintre bibliografia celor două termeni și lista de referințe.[[21]](#footnote-21)

Inserarea referințelor bibliografice și gestionarea citărilor pot fi realizate eficient cu ajutorul unor programe specializate, care automatizează procesul și asigură conformitatea cu stilurile academice, reducând semnificativ efortul manual.

Programe utile pentru gestionarea referințelor și bibliografiei:

1. **Zotero** - Un manager de referințe open-source care permite colectarea și organizarea surselor din online sau offline.

* Integrare ușoară cu Word și Google Docs pentru inserarea citărilor.

1. **RefWorks** - Permite stocarea referințelor și citarea directă în documente.

* Ideal pentru medii academice datorită accesului bazat pe instituție.

1. **Mendeley** - Oferă funcții de gestionare a referințelor și un spațiu pentru stocarea și partajarea articolelor PDF. De asemenea dispune de o extensie pentru Word care permite inserarea citărilor direct în text.

Aceste programe nu doar automatizează inserarea citărilor, dar permit și organizarea eficientă a surselor, salvând timp și reducând riscul de erori în redactarea documentelor academice.

Indicarea surselor bibliografice comportă două etape: A) referirea lor în cuprinsul textului şi B) listarea surselor într-o secţiune separată, **Bibliografie**.

A) Referirea sursei bibliografice se va face în unul din sistemele de citare internaționale, care se pretează cel mai bine specificului lucrării. Important este ca sistemul adoptat să se păstreze în toată lucrarea. Recomandarea este să se folosească unul sistemele detaliate mai jos:

* + Între paranteze pătrate, numerotate în ordinea citarii, ([sistemul IEEE](https://journals.ieeeauthorcenter.ieee.org/wp-content/uploads/sites/7/IEEE_Reference_Guide.pdf)) exemplu:
  + Conform [1][2] criza economică are un caracter ciclic....
  + Între paranteze rotunde, ([sistemul Harward](https://librarydevelopment.group.shef.ac.uk/referencing/harvard.html)) cu Numele autorului şi anul apariţiei lucrării, exemplu:
  + În una din lucrările de început (Carlson, 1986), şi mai târziu (Ramirez, 2006), susţine că....
  + [Sistemul APA](https://www.mendeley.com/guides/apa-citation-guide/) (American Psychological Association) – citare directă Smith (2020) afirmă că „digitalizarea influențează toate sectoarele economiei”; 3 sau mai mulți autori: Exemplu: **(Johnson et al., 2019).**
  + B) Listarea sursei bibliografice în Bibliografie depinde de tipul sursei (carte, capitol al unei cărţi, articol din revistă sau volum al unei conferinţe sau resursă de pe Internet) şi de numărul autorilor.

**Carte:**

[1]. Autorul (anul), *Titlul cărții*, Editura, orașul (eventual ediția)

[2]. Autor 1, autor 2.., autor n (anul) *Titlul cărții*, Editura, orașul (eventual ediția)

sau, în cazul stilului Harward:

1. Carlson B.R (1986). *Titlul cărții*, Editura, orașul (eventual ediția)

2. Ramirez A., Smith W. (2006) *Titlul cărții*, Editura, orașul (eventual ediția)

**Capitol din carte:**

[1]. Autorul (anul), *Titlul cărții*, Editura, orașul (eventual ediția), pp. 100-134

[2]. Autor 1, autor 2.., autor n (anul) *Titlul cărții*, Editura, orașul (eventual ediția), pp.143-169

sau, în cazul stilului Harward:

1. Carlson B.R (anul). *Titlul cărții*, Editura, orașul (eventual ediția), pp. 100-134

2. Ramirez A., Smith W. (anul) *Titlul cărții*, Editura, orașul (eventual ediția), pp.143-169

**Articol din revista:**

[1]. Autorul, "Titlul articolului", *Revista / Jurnalul*, Nr. revistei/anul apariției, pp. 11-1

[2]. Autor 1, autor 2.., autor n, "Titlul articolului", *Revista / Jurnalul*, Nr. revistei/anul apariției, pp.29-35

sau, în cazul stilului Harward:

1. Carlson B.R. (anul) "Titlul articolului", *Revista / Jurnalul*, Nr. revistei/anul apariției, pp. 11-14

2. Ramirez A., Smith W. (anul) "Titlul articolului", *Revista / Jurnalul*, Nr. revistei/anul apariției, pp.29-35

**Articol din volumul unei conferințe:**

[1]. Autorul, "Titlul articolului", *Proc. of IECS 09* , Sibiu, 2009, pp. 11-14

[2]. Autor 1, autor 2.., autor n, "Titlul articolului", *Volumul conferinței Economia românească - prezent şi perspective*, Suceava, 2008, pp.29-35

sau, în cazul stilului Harward:

1. Carlson B.R. (anul) "Titlul articolului", *Titlul volumului conferinței*, Locul conferinței, pp. 11-14

2. Ramirez A., Smith W. (anul) "Titlul articolului", *Titlul volumului conferinței*, Locul conferinței, pp.29-35

**Resurse din Internet:**

[1]. Autorul, "Titlul articolului", http://domeniu.com/cale/fisier.pdf, [accesat la 11.03.2010]

[2]. Autor 1, autor 2.., autor n, "Titlul articolului", http://altdomeniu.com/altacale/fisier.pdf, [accesat la 23.02.2004]

sau, în cazul stilului Harward:

1. Carlson B.R. (anul) "Titlul articolului", http://domeniu.com/cale/fisier.pdf, [accesat la 11.03.2010]

2. Ramirez A., Smith W. (anul) "Titlul articolului", http://altdomeniu.com/altacale/fisier.pdf, [accesat la 23.02.2004]

* În cazul utilizării stilului Harward, lista cu referinţe bibliografice va fi sortată, crescător, în ordinea alfabetica a numelui autorilor.
* În cazul în care se optează pentru sistemul de [citare Chicago](https://www.chicagomanualofstyle.org/home.html), referirea surselor se face în note de subsol şi se colectează, o singură dată, în secţiunea Bibliografie. Aceasta însemnă că o lucrarea poate fi citată de mai multe ori în cadrul lucrării, apărând tot de atâtea ori în subsolul paginilor, dar va apărea o singură dată în Bibliografie.
* În stilul **APA** [[22]](#footnote-22)(ediția a 7-a), lista de referințe trebuie să fie aranjată în ordine alfabetică după numele de familie al primului autor.

*În redactarea lucrărilor academice, se recomandă ca introducerea și concluziile să nu includă surse bibliografice sau citări, deoarece acestea ar trebui să reflecte idei originale și contribuții proprii ale autorului.*

* **Un şablon MS Word care vă ajută în respectarea normelor de tehnoredactare puteţi descărca** [**aici**](Sablon_Structurare_Formatare_Lucrare_Licenta.doc)
* Lucrarea se tipăreşte pe ambele părţi ale foii A4. Dacă profesorul coordonator nu pretinde altfel, lucrarea se tipăreşte într-un singur exemplar, care se predă coordonatorului împreună cu forma electronică a lucrării (CD). Pentru lucrările care constau în aplicaţii informatice, pe CD se va scrie și aplicaţia împreună cu toate celelalte aplicaţii de care depinde aplicaţia realizată, dacă în acest fel nu se încalcă condiţiile de licenţiere.
* Lucrarea tipărită se prezintă sub formă legată, pe coperta 1 trebuind sa se regăsească informațiile din șablonul [pagina 1](file:///C:\Users\dananeamtu\Downloads\Doc%20suport\Sablon_PrimaPagina.doc)

# VI. Prezentarea / Susținerea lucrării în fața comisiei

Lucrarea științifică este susținută oral în fața comisiei de evaluare și a auditorului, fiind notată pe baza unor criterii multiple, precum: originalitatea concepției, rigoarea argumentației, selecția adecvată a materialului bibliografic, relevanța și acuratețea informațiilor, calitatea exprimării scrise, corectitudinea și precizia redactării, precum și forma de prezentare orală. Acest ultim aspect include abilități precum puterea de convingere, coerența în exprimare, dicția, gestica și ținuta generală.[[23]](#footnote-23)

Candidatul are 10–15-minute pentru a prezenta concis rezultatele cercetării, evidențiind esențialul, părțile originale și respectând planul lucrării.

Prezentarea orală poate fi susținută cu un-PowerPoint concis, bazat pe regula 5/5/5 (maxim cinci cuvinte pe linie, cinci rânduri de text pe slide și cinci slide-uri solicitante succesive), evitând supraîncărcarea cu imagini, culori sau fonturi și completată cu explicații clare, pentru a sprijini expunerea candidatului.

O prezentare PowerPoint bine realizată trebuie să faciliteze înțelegerea mesajului, punând accent pe claritate și organizare. Este esențial ca slide-urile să fie un suport vizual pentru ideile principale, nu o redare exhaustivă a textului, iar explicațiile orale să aducă valoare adăugată. O prezentare prost concepută, fie supraîncărcată, fie lipsită de structură, poate distrage atenția și afecta impactul general al expunerii. Prin urmare, candidatul trebuie să acorde atenție echilibrului între elementele vizuale și conținutul oral.

* Prezentarea conţine un număr de 12 - 15 slide-uri, din care primul este coperta, al doilea conţine cuprinsul, la nivel de nume de capitole, iar celelalte slide-uri vor sintetiza ideile principale din fiecare capitol al lucrării
* Studiul de caz va fi prezentat pe 6 – 8 slide-uri.

După încheierea expunerii sale, studentul trebuie să asculte cu toată atenţia întrebările şi să reflecteze înainte de a le răspunde.

**Atenție! Răspunsurile la întrebări.** Întrebările au rolul de a convinge comisia de capacitatea studentului de a purta un dialog critic, de natură științifică, pe marginea problematicii abordate. Din acest motiv, ele trebuie tratate cu maximum interes și atenție, deoarece contribuția lor la nota finală poate fi extrem de importantă. De regulă, întrebările vizează, în general, problematica abordată, dar este posibil ca ele să se refere și la alte chestiuni care au tangență cu tema lucrării sau pot fi atinse prin dezvoltarea unor analize sau consecințe ale celor prezentate în lucrare.[[24]](#footnote-24)

În ziua programată pentru susținerea lucrării, studentul va preda fișierul cu prezentarea pe un memory stick sau CD secretarului comisiei de licență, care va copia materialul pe calculatorul din sala de susținere.

# VII. Documente suport/Anexe:

1. [**Regulamentul privind organizarea şi desfăşurarea examenelor de finalizare a studiilor**](https://usv.ro/fisiere_utilizator/file/Acte%20oficiale/Hotatari%20Senat/2024/HS%2040%20.pdf).
2. [Cerere înscriere în vederea susţinerii examenului de finalizare a studiilor](R54%20-%20F01Cerere%20de%20inscriere.doc)
3. [Declaraţie de originalitate](R54%20-%20F02%20Declaratie%20privind%20originalitatea%20proiectului.doc)
4. [Sablon – Pagina 1](Sablon_PrimaPaginaLicenta.doc)
5. [Sablon – Pagina ce prezintă titlul lucrării](Sablon_PaginaTitlu.doc)
6. [Sablon – Structurarea și formatarea lucrării de finalizare a studiilor](Sablon_Structurare_Formatare_Lucrare_Licenta.doc)

1. https://www.ox.ac.uk/students/academic/guidance/skills/referencing?utm [↑](#footnote-ref-1)
2. Foss Sonya, Waters William (2007). Destinations dissertations. A traveler’s guide to a done dissertation.

   <https://about.proquest.com/en/dissertations/expert-advice-thesisdissertation/thesis-topic-selection/> [↑](#footnote-ref-2)
3. <http://www.stir.ac.uk/media/services/registry/quality/BookofPlagiarism.pdf> [↑](#footnote-ref-3)
4. <https://he.palgrave.com/studentstudyskills/page/Referencing-and-Avoiding-Plagiarism/> [↑](#footnote-ref-4)
5. <https://en.wikipedia.org/wiki/List_of_parties_to_international_copyright_agreements> [↑](#footnote-ref-5)
6. <https://he.palgrave.com/studentstudyskills/page/Referencing-and-Avoiding-Plagiarism/>; [↑](#footnote-ref-6)
7. <http://www.stir.ac.uk/media/services/registry/quality/BookofPlagiarism.pdf> [↑](#footnote-ref-7)
8. https://digital-strategy.ec.europa.eu/en/policies/regulatory-framework-ai [↑](#footnote-ref-8)
9. https://legislatie.just.ro/Public/DetaliiDocument/7816 [↑](#footnote-ref-9)
10. <https://www.luju.ro/static/files/2012/iulie_2012/22/Plagiatul._Scurte_consideraii.pdf> [↑](#footnote-ref-10)
11. Chelcea Septimiu (2003). Metodologia elaborării unei lucrări științifice. Ed. Comunicare.ro, București [↑](#footnote-ref-11)
12. Chelcea, S. (2008). Cum redactăm o lucrare de licență, o teză de doctorat, un articol științific în domeniul științelor socioumane. București: Editura Comunicare.ro. [↑](#footnote-ref-12)
13. Chelcea, S. (2004). Metodologia cercetării sociologice. Ed a 3-a. București: Editura Economică. [↑](#footnote-ref-13)
14. Brătianu, C. și Vasilache, S. (2008). Elaborarea, redactarea și susținerea lucrărilor de licență și de masterat. Editura Universitară. București [↑](#footnote-ref-14)
15. Rădulescu, Șt. Mihaela (2011). Metodologia cercetării științifice. Elaborarea lucrărilor de licență, masterat, doctorat. Editura Didactică și Pedagogică R.A. București [↑](#footnote-ref-15)
16. Pop N.A. (coord.), Dabija, D.C., Dumitru, I., Pelău, C.M., Petrescu, E.C. (2011). Marketing internațional – Teorie și practică. București: Editura Uranus. [↑](#footnote-ref-16)
17. Dinu, V. (2019). Ghid de bune practici privind elaborarea lucrărilor de finalizare a studiilor de licență și masterat, Editura ASE, București [↑](#footnote-ref-17)
18. Dinu V., Săvoiu G., Dabija D-C. (2016). Aconcepe, a redacta şi a publica un articol ştiinţific. O abordare în contextul cercetării economice. Editura ASE, București [↑](#footnote-ref-18)
19. Enache, L.S. (2007). Scrierea unui articol ştiinţific – abordare practică. Revista Română de Medicină de Laborator. 6(1), pp.52-61. [↑](#footnote-ref-19)
20. https://studylib.net/doc/18431805/harvard-referencing-2015-file---anglia-ruskin-university-...?utm [↑](#footnote-ref-20)
21. https://www.ox.ac.uk/students/academic/guidance/skills/referencing [↑](#footnote-ref-21)
22. https://thisvsthat.io/apa-referencing-vs-harvard-referencing [↑](#footnote-ref-22)
23. Rădulescu, Șt. Mihaela (2011). Metodologia cercetării științifice. Elaborarea lucrărilor de licență, masterat, doctorat. Editura Didactică și Pedagogică R.A. București [↑](#footnote-ref-23)
24. Dinu, V. (2019). Ghid de bune practici privind elaborarea lucrărilor de finalizare a studiilor de licență și masterat, Editura ASE, București [↑](#footnote-ref-24)